Hull City v Leicester City Fl-ewwel logħba li kien hemm ilbieraħ u li tat bidu għal staġun ġdid fil-Kampjonat Ingliż, b'sorpriża, it-tim ta' Hull City għeleb liċ-champions Leicester f'daru bl-iskor ta' 2-1. Kienu proprju Hull City li marru fil-vantaġġ sekondi qabel ma ntemmet l-ewwel taqsima meta minn corner insidjuż, id-difiża ta' Leicester falliet milli tbiegħed il-periklu u kien Adama Diomande li fetaħ l-iskor. Sekondi wara li bdiet it-tieni taqsima, Leicester ingħataw penalty dubjuż li minnu Riyad Mahrez ma żbaljax u ġab l-iskor pariġġ. Iżda ftit tal-ħin wara, inċertezza oħra mid-difiża ta' Leicester, wasslet biex minn azzjoni tajba fuq il-lemin, il-ballun wasal għand Robert Snodgrass li b'xutt mill-ewwel għeleb lil Kasper Schmeichel, 2-1 vantaġġ għal Hull. Dan tal-aħħar għaraf li jżomm il-vantaġġ sal-aħħar u b'hekk l-interim manager Mike Phelan ma setax kellu bidu aħjar. Bournemouth v Man. United L-aktar plejer li sewa flus fid-dinja, jiġifieri l-Franċiż Paul Pogba, mhux se jkun qed jiddebbutta llum mat-tim il-ġdid tiegħu kontra Bournemouth għax irid jiskonta sospensjoni ta' logħba. Din is-sospensjoni waslet wara li dan il-midfielder kien dabbar karta safra fl-aħħar logħba li lagħab għal Juventus fit-tmiem l-istaġun li għadda. Madankollu, l-eċċentriku Zlatan Ibrahimovic mistenni jagħmel id-debutt tiegħu għall-ewwel darba fil-Kampjonat Ingliż, wara karriera straordinarja fl-Olanda, l-Italja, Spanja u Franza, filwaqt li din se tkun l-ewwel logħba għal Josè Mourinho fit-tmun tal-United. Min-naħa tat-tim ta' Bournemouth u l-kowċ tagħhom Eddie Howe, wara li fl-istaġun li għadda spiċċaw fis-16-il post, se jippruvaw jibdew bit-tajjeb f'darhom minkejja li mistenni jkun staġun iebes ħafna għalihom. Arsenal v Liverpool Għalkemm għadda jum biss mill-bidu tal-istaġun il-ġdid fil-Kampjonat Ingliż, din il-logħba mistennija tkun il-logħba tal-weekened hekk kif f'Londra, Arsenal se jilqgħu f'darhom lil-Liverpool. Id-difiża ta' Arsenal tinsab dilapitata hekk kif Per Mertesacker u Gabriel huma nieqsa minħabba injuries, filwaqt li Laurent Koscielny ma lagħabx logħba waħda fil-pre-season wara li wasal sal-final mat-tim nazzjonali tiegħu. Għalhekk, Calum Chambers u Rob Holding mistennija li jibdew fil-qalba tad-difiża wara li dawn ppromettew il-pre-season. Liverpool ukoll għandhom problemi bl-injuries hekk kif sal-bieraħ, Daniel Sturridge u James Milner, kienu qed jiġġieldu kontra l-ħin biex ikunu fit għal din il-logħba. Għalkemm għadu kmieni ħafna fl-istaġun u din il-logħba mhux mistennija jkollha effetti ulterjuri, l-ebda minn dawn it-timijiet ma jrid li jibda fuq sieq ħażina.